Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 435/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„BAYRAMİÇ BEYAZI“

ELi nr: PDO-TR-02391 – 1. veebruar 2018

KPN (X) KGT ( )

1. [Kpn või kgt] nimetus(ed)

„Bayramiç Beyazi“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Bayramiç Beyazı“ tähistatakse liiki Prunus persica kuuluva nektariini kohaliku sordi vilja. Viljad on ühtlase, sileda ja õhukese koorega. Luuseemned kinnituvad viljaliha külge. Viljaliha maitse on magus, aromaatne ja kergelt hapukas.

Nektariinil on järgmised omadused.

— Värvus: väliskülg helerohelisest kollaseni, viljaliha valgest helekollaseni. Koore värvus Pantone’i värvitabeli järgi on vahemikus 583–587 C või L* a* b* väärtuste vahemikus vastavalt 56–58, 14–15 ja 24–24,5.

— Vilja kaal ja suurus: kaal 30–60 g, läbimõõt 38–52 mm, pikkus 36–42 mm.

— Suhkrusisaldus (Brix): vähemalt 9,5°.

— Happesus (õunhappe %): minimaalselt 0,3, maksimaalselt 0,5.

— Viljaliha tihedus: minimaalselt 5,0 ja maksimaalselt 7,0 kg/cm2.

— Aroom: värske ja magus, milles on tunda aprikoosi-, virsiku- ja ploomisegu.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Toote „Bayramiç Beyazı“ kõik tootmisetapid peavad toimuma määratletud geograafilises piirkonnas, sealhulgas silmastamine, istutamine, tagasilõikamine ja saagikoristus.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Bayramiç Beyazı“ tunnuslogo tuleb kinnitada kõikidele pakenditele, sealhulgas kastidele.

4. Geograafilise piirkonna täpne määratlus

Geograafiline piirkond hõlmab Loode-Türgis Çanakkale provintsis asuvat Bayramiçi ringkonda.

5. Seos geograafilise piirkonnaga

Geograafilise piirkonna eripära

Looduslikud tegurid

Bayramiçi ringkond hõlmab Biga poolsaare suurima mäemassiivi Kazi lähedal 500–1000 m kõrgusel asuvaid tasandikke ja platoosid. Merepinna suhtes kõrgest asukohast tingitud rohke päikesepaiste suurendab fotosünteesi, mis soodustab toote „Bayramiç Beyazı“ magusama maitse kujunemist. Kõrgel asuvas ringkonnas on viljade küpsemise perioodil ülekaalus kõrge päevane temperatuur (juulikuu keskmine temperatuur 32–34 °C) ja madal öine temperatuur (juulikuu keskmine temperatuur 12–15 °C). Madala öise temperatuuri tõttu aeglustuvad taime respiratsioon ja metabolism. Seepärast on rakkudevahelistes tühimikes rohkem vett ning viljad seega pringimad.

Toitainerikka savimullaga Bayramiçi ringkonnas on rohkelt ojasid ja allikaid ning sademeid (kuni 600–700 mm), mis loob ideaalsed tingimused puu- ja köögiviljade kasvatamiseks. Bayramiçi ringkonna mulla pH on vahemikus 6–7. Selline pH sobib kõige paremini puudele, mille juurte kaudu imenduvad mineraalsed ioonid. Sel viisil kogunevad taimedesse põhjavees lahustunud mineraalid ja arenevad tihked viljad. Kõnealuses piirkonnas leidub rohkelt putukaid ja tegeldakse mesindusega, mille tulemuseks on tõhusam tolmeldamine ja tugevamad viljad. Nimetatud piirkonna ligikaudu 2 m põhjaveetase on liiga sügav selleks, et taime juurteni ulatuda ja need veega üle ujutada, mistõttu võiks viljade kvaliteet halveneda.

Inimtegurid

Toote „Bayramiç Beyazı“ tootmise üks olulisi tegureid on kohalike tootjate oskused, eelkõige taimede tagasilõikamise ja saagikoristusega seonduv. Tagasilõikamisega antakse puudele kupli kuju, millega tagatakse, et viljad saavad rohkem valgust ja õhku. Sellega tõhustub fotosüntees, karotenoidide sünteesimine ja muu metaboolne tegevus, mille tulemuseks on viljade magusam maitse, koore iseloomulik värvus ja jõulisem aroom. Saagi koristamine sõltub põllumajandustootja otsusest, millal on õige nektariine koristada. Nektariine korjatakse käsitsi igast puust 2–3 korda. Käsitsi korjamisega tagatakse puuviljade parem kaitse ja välditakse igasuguseid kahjustusi.

Toote eripära

Toode „Bayramiç Beyazı“ on nektariini kohalikku genotüüpi kuuluv vili, mis aastate jooksul on kujunenud Bayramiçi ringkonna looduslikes tingimustes. Tootele on iseloomulik värske ja magus aroom, milles on tunda aprikoosi-, virsiku- ja ploomisegu. Arvukad uuringud on kinnitanud, et võrreldes teistes piirkondades kasvatatud toodetega on määratletud geograafilises piirkonnas kasvatatud tootes „Bayramiç Beyazı“ rohkem lenduvaid koostisosi ja sel on jõulisem aroom. Puuviljade erilist aroomi ja lõhna iseloomustavad eelkõige 2-heksenaal, heksenaal ja (E)-2-heksenaal, mille sisaldus leiti toote „Bayramiç Beyazı“ viljeluspiirkonnas (Bayramiçi ringkond) olevat suurem kui muudes Türgi piirkondades.

Põhjuslik seos

Keskkonnatingimused (päikesevalguse rohkus, päevane kõrge temperatuur, öine madal temperatuur ja sademete suur hulk), puude eriline tagasilõikamine, et võimaldada tugevat päikesepaistet küpsemise ajal, mõjutavad piirkonnas kasvatatava toote „Bayramiç Beyazı“ välisvärvuse, magususe ja tihkuse kujunemist.

Tänu piirkonna paljudele allikatele ja veekogudele on tagatud piisav niisutus; mineraalirikas muld ja mitmed putukaliigid ning mesindustraditsioonid loovad viljade kasvuks ideaalsed tingimused, mille tulemusena saadakse soovitud suuruse ja kujuga vili. Mulla pH on ideaalne selleks, et juurte kaudu saaks mineraalid taime imenduda ja seega areneda tihkemad viljad.

Peale looduslike tingimuste mõjutab toote erilisust ka kohalike tootjate teadmuspärand. Vilumus määrata kindlaks õige aeg ühest ja samast puust viljade 2–3 korda käsitsi korjamiseks on seotud piirkonna oskusteabega. Kuna puude viljad ei valmi üheaegselt, kasutatakse kõnealust koristusmeetodit selleks, et saada ühetaolised viljad, millel on sarnane koore värvus, suurus, kuivainesisaldus ja aroom. Käsitsi korjamisega saab vältida viljade kahjustusi.

Viide tootespetsifikaadi avaldamisele

(viitemääruse artikli 6 lõike 1 teine lõik)

—

(1) ELT L 343, 14.12.2012, lk 1.